
Közvetlen külföldi tőkebefektetések hatása a kelet-közép-európai régió országainak többtényezős termelékenységének növekedésére

A kelet-közép-európai országok számára a rendszerváltás megteremtette az újbóli nyugati gazdasági-politikai orientáció lehetőségét, amely táptalajt jelentett a külföldi, elsősorban nyugat-európai közvetlen tőkebefektetések számára. Az új piaci-kapitalista gazdasági berendezkedés, valamint a hatalmas nemzetgazdasági jelentőséggel bíró közvetlen külföldi beruházások jelentették az elmúlt évtizedekben a régió országai számára a nyugathoz való felzárkózás szimbólumát. Fontos kérdés azonban, hogy a kelet-közép-európai országokba irányuló közvetlen külföldi tőkebefektetések rendszerváltás utáni élénkülése valóban javította/javítja-e a gazdasági növekedést és a termelékenységet.
A kutatásban empirikus bizonyítékot szolgáltatok a közvetlen külföldi tőkebefektetések (Foreign Direct Investment, FDI) és a többtényezős termelékenység (Multifactor productivity, MFP) növekedése közötti kapcsolatról, 10 kelet-közép-európai országot vizsgáló, az 2001-2018 közötti időszakra vonatkozó országközi adatok felhasználásával egy kétlépcsős SYS-GMM modell segítségével. Az empirikus eredményeim azt mutatják, hogy az FDI-nek közvetlen hatása van a MFP növekedésére, azonban ez a hatás késleltetve jelentkezik. Megfigyelhető továbbá, hogy az országok humántőkéje, illetve pénzügyi stabilitása pozitív hatást, a magas infláció, illetve a korrupció magas értékei pedig negatív hatást gyakorolnak a MFP növekedésére.



